1725.
Na osnovu člana 38 stav 1 tačka 27 Zakona o lokalnoj samoupravi ("Službeni list CG", br. 2/18, 34/19 i 38/20) i člana 46 stav 1 tačka 32 Statuta Opštine u okviru Glavnog grada - Golubovci ("Službeni list CG - Opštinski propisi", broj 12/19), Skupština Opštine u okviru Glavnog grada - Golubovci, na sjednici održanoj 22.10. 2021. godine, donijela je-
ODLUKA
o osnivanju Etičke komisije za lokalne službenike i namještenike Opštine u okviru Glavnog grada Golubovci
("Službeni list Crne Gore - opštinski propisi", br. 036/21 od 09.11.2021)
I. OPŠTE ODREDBE
Član 1
Ovom odlukom osniva se Etička komisija za lokalne službenike i namještenike Opštine u okviru Glavnog grada - Golubovci (u daljem tekstu: Etička komisija), utvrđuju prava i dužnosti, sastav, način rada, izvještavanje i druga pitanja od značaja za njen rad i primjenu Etičkog kodeksa lokalnih službenika i namještenika (u daljem tekstu: Etički kodeks).
Upotreba rodno osjetljivog jezika
Član 2
Izrazi upotrijebljeni u ovoj odluci za fizička lica u muškom rodu podrazumijevaju iste izraze u ženskom rodu.
Javnost rada
Član 3
Rad Etičke komisije je javan.
Javnost rada Etičke komisije obezbjeđuje se na način utvrđen ovom odlukom i Poslovnikom o radu Etičke komisije.
Sredstva za rad
Član 4
Sredstva za rad Etičke komisije obezbjeđuju se u Budžetu Opštine u okviru Glavnog grada - Golubovci (u daljem tekstu: Opštine).
Članovi Etičke komisije imaju pravo na naknadu za rad u Etičkoj komisiji.
Naknada iz stava 2 ovog člana utvrđuje se rješenjem predsjednika Opštine o obrazovanju Etičke komisije.
II. PRAVA I DUŽNOSTI
Član 5
Etička komisija vrši svoja prava i dužnosti na osnovu zakona, Etičkog kodeksa i ove odluke.
Etička komisija je samostalna i nezavisna u radu.
Etička komisija za svoj rad odgovara predsjedniku Opštine.
Član 6
Etička komisija se stara o primjeni i unaprjeđivanju etičkih standarda i pravila ponašanja lokalnih službenika i namještenika (u daljem tekstu: zaposleni) u organima lokalne uprave, posebnim i stručnim službama (u daljem tekstu: organ lokalne uprave) koji su utvrđeni Etičkim kodeksom i ovom odlukom.
Mišljenje
Član 7
Zaposleni ima pravo da prije preduzimanja određene radnje, podnese Etičkoj komisiji zahtjev za mišljenje da li ta radnja predstavlja povredu Etičkog kodeksa i ove odluke.
Etička komisija daje mišljenje iz stava 1 ovog člana u roku od tri dana od dana podnošenja zahtjeva.
Mišljenje Etičke komisije ne isključuje pokretanje postupka u skladu sa odredbama ove odluke, ukoliko je zaposleni propustio da u zahtjevu navede sve činjenice i okolnosti koje bi, da su bile poznate, dovele do drugačijeg izjašnjenja Etičke komisije.
Izvještaj o radu
Član 8
Etička komisija podnosi predsjedniku Opštine godišnji izvještaj o radu, do kraja januara tekuće godine za prethodnu godinu.
Postupak za utvrđivanje povrede Etičkog kodeksa
Član 9
Etička komisija sprovodi postupak za utvrđivanje povrede Etičkog kodeksa i ove odluke i donosi odluke i druge akte u skladu sa ovom odlukom.
Postupak iz stava 1 ovog člana Etička komisija pokreće po sopstvenoj inicijativi ili po pritužbi građana, pravnih lica, nevladinih organizacija i drugih subjekata koji smatraju da je određenim aktom ili radnjom zaposlenog povrijeđen Etički kodeks.
Član 10
Etička komisija donosi odluku o pokretanju postupka po sopstvenoj inicijativi kada ocjeni da ima osnova za pokretanje postupka:
   - na osnovu informacija koje su predmet razmatranja od strane nadležnih organa ili informacija objavljenih u medijima;
   - kada zaposleni odbije da potpiše izjavu o prihvatanju odredaba Etičkog kodeksa;	
   - kada zaposleni ne dostavi podatke za potrebe vođenja evidencije;
   - u drugim slučajevima propisanim ovom odlukom.
Ukoliko su informacije iz stava 1 ovog člana nepotpune, Etička komisija vrši dodatne provjere u skladu sa ovom odlukom i posebnim zakonom kojim se uređuje slobodni pristup informacijama.
Na postupak po sopstvenoj inicijativi primjenjuju se odredbe ove odluke kojima je regulisan postupak po pritužbi.
Pritužba
Član 11
Pritužba se sačinjava u pisanoj formi i sadrži lično ime zaposlenog ili podatke na osnovu kojih se ono može utvrditi, mjesto, vrijeme, način izvršenja radnje i druge podatke koje ukazuju na povredu Etičkog kodeksa, ime i adresu podnosioca pritužbe.
Etička komisija dužna je da utvrdi i objavi obrazac pritužbe.
Zaposleni je dužan da u svojoj radnoj prostoriji obezbijedi obrazac pritužbe u dovoljnom broju primjeraka i da ga izloži na vidnom mjestu.
Postupanje suprotno stavu 3 ovog člana predstavlja povredu Etičkog kodeksa.
Član 12
Etička komisija dužna je da postupi i po anonimnoj pritužbi koja sadrži lično ime zaposlenog ili podatke na osnovu kojih se ono može utvrditi i opis radnje koja upućuje na povredu Etičkog kodeksa ili ove odluke.
Član 13
Osim načina dostavljanja propisanih zakonom kojim se uređuje upravni postupak, pritužba se podnosi i mehanizmom kutije primjedbi, predloga i sugestija, u skladu sa uputstvom predsjednika Opštine kojim se uređuje postupanje organa lokalne uprave sa strankama i na drugi način koji utvrdi Etička komisija.
Član 14
Ako podnosilac u ostavljenom roku ne izvrši ispravku ili dopunu pritužbe, Etička komisija utvrđuje da li ima dovoljno elemenata da pokrene postupak po sopstvenoj inicijativi.
Poziv
Član 15
Zaposleni koji mogu da daju potrebne informacije i podnesu dokaze, dužni su da se odazovu pozivu Etičke komisije i dostave dokaze, odnosno omoguće uvid u dokumentaciju u njihovom posjedu u roku navedenom u pozivu, koji ne može biti duži od osam dana.
Postupanje suprotno stavu jedan ovog člana predstavlja povredu Etičkog kodeksa.
Poziv Etičke komisije sadrži upozorenje o posledicama nepostupanja u smislu stava 2 ovog člana.
Član 16
Zaposleni i druga lica iz člana 15 ove odluke mogu uskratiti izjavu, odgovor na pojedina pitanja, dostavljanje isprave ili drugog akta ili uvid u dokumentaciju, ako bi se time povrijedila dužnost čuvanja službene ili državne tajne dok ih nadležni organ ne oslobodi od te dužnosti ili ako bi se ugrozila nacionalna bezbjednost, odnosno iz drugih opravdanih razloga koje cijeni Etička komisija.
Član 17
Kada u toku postupka pribavi podatke i isprave koji neopravdano mogu da naruše privatnost ili ličnu bezbjednost zaposlenog, Etička komisija dužna je da iste sačuva od nedopuštenog pristupa i zloupotrebe.
Odluka
Član 18
Odluka kojom se utvrđuje povreda Etičkog kodeksa ili ove odluke pored elemenata propisanih zakonom kojim se uređuje upravni postupak sadrži i preporuku starješini organa lokalne uprave da pokrene disciplinski postupak u skladu sa zakonom i Etičkim kodeksom.
Odluka Etičke komisije iz stava 1 je izvršna.
Zavisno od težine i posledica povrede Etičkog kodeksa, Etička komisija može izvršnu odluku iz stava 2 ovog člana dostaviti predsjedniku Opštine i objaviti je u medijima.
Ako Etička komisija utvrdi da ne postoji povreda Etičkog kodeksa u radnji ili ponašanju zaposlenog, o tome obavještava zaposlenog, kao i podnosica pritužbe, ukoliko je pokrenut postupak po pritužbi.
Član 19
Odluka Etičke komisije dostavlja se zaposlenom, organu lokalne uprave u kojoj je zaposleni zasnovao radni odnos, odnosno u kojem je raspoređen, organu lokalne uprave nadležnom za vođenje kadrovske evidencije i podnosiocu pritužbe koji je naveo podatke za dostavu, u roku od 15 dana od dana zaključenja dokaznog postupka.
Član 20
Kada Etička komisija utvrdi da u radnjama zaposlenog ima elemenata krivičnog ili drugog kažnjivog djela, dužna je da podnese prijavu nadležnom organu bez odlaganja.
Saradnja
Član 21
Organi lokalne uprave dužni su da sarađuju sa Etičkom komisijom na njen pisani zahtjev.
Saradnja iz stava 1 ovog člana obuhvata obavezu organa lokalne uprave da informišu Etičku komisiju o primjeni Etičkog kodeksa, odnosno da joj dostave podatke, akte i isprave neophodne za vršenje prava i dužnosti utvrđenih ovom odlukom, u roku od osam dana od dana podnošenja zahtjeva.
O postupanju organa lokalne uprave suprotno ovom članu, Etička komisija obavještava predsjednika Opštine.
III. SASTAV ETIČKE KOMISIJE
Član 22
Etička komisija ima predsjednika i četiri člana.
Predsjednika iz stava 1 biraju članovi većinom glasova.
Član 23
U sastav Etičke komisije biraju se:
   - četiri člana iz reda zaposlenih u organu lokalne uprave Opštine;
   - jedan član iz Sindikalne organizacije organa uprave Opštine.
Članovi Etičke komisije iz stava 1 alineja 1 ovog člana moraju imati VII1 nivo kvalifikacije obrazovanja i najmanje tri godine radnog iskustva u organu lokalne uprave.
Najmanje jedan član Etičke komisije iz stava 1 alineja 1 ovog člana mora imati pravni fakultet.
Najmanje jedan član Etičke komisije iz stava 1 alineja 1 ovog člana mora biti iz kategorije ekspertsko-rukovodnog kadra.
Ovlašćeni predlagači
Član 24
Članove Etičke komisije bira predsjednik Opštine na predlog organa lokalne uprave, odnosno na predlog sindikalne organizacije organa lokalne uprave Opštine.
Mandat
Član 25
Mandat Etičke komisije traje četiri godine.
Etička komisija vrši svoja prava i dužnosti i po isteku mandata, do izbora novih članova Etičke komisije.
Član 26
Članu Etičke komisije prestaje funkcija prije isteka mandata:
   - ostavkom,
   - prestankom crnogorskog državljanstva,
   - ako trajno izgubi sposobnost za vršenje funkcije.
U slučaju iz stava 1 ovog člana, predsjednik Opštine svojim aktom konstatuje prestanak funkcije.
Član 27
Član Etičke komisije može biti razriješen prije isteka mandata u slučaju:
   - da su u postupku predlaganja kandidata navedeni netačni podaci ili nijesu navedeni podaci i okolnosti koji su od uticaja na izbor,
   - da član Etičke komisije ne vrši svoja prava i dužnosti u skladu sa Etičkim kodeksom, ovom odlukom i Poslovnikom o radu Etičke komisije.
U slučaju iz stava 1 ovog člana, predsjednik Opštine donosi odluku o razrješenju člana Etičke komisije.
Član Etičke komisije ima pravo da se izjasni o razlozima razrješenja.
Član 28
O nastupanju razloga iz člana 26 i 27 ove odluke Etička komisija dužna je da obavijesti predsjednika Opštine.
Predsjednik Opštine je dužan da izabere novog člana Etičke komisije u roku od 15 dana od dana prestanka funkcije ili razrešenja prije isteka mandata.
Mandat novoizabranog člana Etičke komisije traje do isteka mandata Etičke komisije.
IV. NAČIN RADA
Član 29
Etička komisija radi u sjednicama.
Poslovnikom o radu Etičke komisije bliže se uređuje način rada i odlučivanja Etičke komisije i druga pitanja od značaja za njen rad u skladu sa ovom odlukom.
Član 30
Stručne i administrativno-tehničke poslove za Etičku komisiju obavlja stručna služba Opštine nadležna za ostvarivanje izvršne funkcije predsjednika Opštine.
Član 31
Etička komisija sarađuje sa drugim Etičkim komisijama, razmjenjuje podatke i informacije potrebne za postupanje po pritužbama i sopstvenim inicijativama, vođenje i ažuriranje evidencije kao i mišljenja i objašnjenja u vezi primjene odredbi Etičkog kodeksa i ove odluke.
V. ZAVRŠNE ODREDBE
Član 32
Ovlašćeni predlagači iz člana 24 ove odluke dužni su da predloge za člana Etičke komisije dostave predsjedniku Opštine u roku od 15 dana od dana stupanja na snagu ove odluke.
Član 33
Etička komisija dužna je da u roku od 15 dana od dana svog konstituisanja dostavi zaposlenima posredstvom organa lokalne uprave, Etički kodeks i tekst pisane izjave o prihvatanju i poštovanju njegovih odredaba.
Član 34
Etička komisija donijeće Poslovnik o radu u roku od 30 dana od dana konstituisanja.
Stupanje na snagu
Član 35
Ova odluka stupa na snagu osmog dana od dana objavljivanja u "Službenom listu Crne Gore - Opštinski propisi".
Broj: D 32-016/21-160
Anovi, 22.10.2021. godine
Skupština opštine u okviru glavnog Grada-Golubovci
Predsjednik,
Ratko Stijepović, s.r